مليلية (ب لأمازيغية ⵎⵔⵉⵛ، مريش ؤلا ⵎⵍⵉⵍⵜ، مليلت) مدينة مستاقلة تابعة إدارياً ل سپانيا على ضّفة شّمالية د لمغريب، جات على بعد ديال 14 كيلوميطر تقريبان من ناضور (~16 كيلوميطر صوݣان). مليلية من بين لبلايص لقلال ف إفريقيا لي باقة تحت حتيلال سپنيولي ؤ ؤروپي، لوخرين هوما سبتة، ݣزاير لكاناري ؤ شي ݣزاير قلال مامسكونينش. ف لعصور لقديمة، مليلية كانت معروفة ب سميت "روسادير" ؤ كانت من ديما مخدّمة كا مرسا د لباطوات. طاحت ف يد سپانيا ف 1497، ؤ من تما بقات تابعة ليها وخا كانو محاولات ديال لمغاربا باش يردّوها. وحدة ف هاد لمحاولات، فوقت حرب رّيف، قرّبات تصدق ب قيادة محمد بن عبد الكريم الخطابي ف 1921. ف يوليوز 1936، كانت مليلية من لمدون لّولين ف سپانيا لي ناضو ضد لجبهة شّعبية، ؤ ساهمات ب داكشي ف لبدية ديال لحرب لأهلية د سپانيا. فاش لمغريب خدا ستيقلالو على سپانيا ف 1956، خلّات مليلية ؤ مارجّعاتهاش ل لمغريب، بحال أراضي خرة لي كانت مغريبية تاريخياً. ف 1995، قبلات لحوكومة د سپانيا باش تعطي ل مليلية ؤ سبتة حوكم داتي ف إطار سّيادة د سپانيا.